Anton Tkáč

Anton Tkáč (* 30. marec 1951, Lozorno – 22. december 2022) bol slovenský cyklista, reprezentant Česko-Slovenska v dráhovej cyklistike.

 Kariéra 
Najvýraznejšia postava slovenskej dráhovej cyklistiky. V sedemdesiatych rokoch 20. storočia jeden z najlepších svetových šprintérov, vynikal obrovskou silou a výbušnosťou. Budúci olympijský víťaz začínal s atletikou, prvé žiacke náborové preteky vyhral na požičanom bicykli.Legendárny Tkáč nemal vlastný bicykel Dráhovej cyklistike sa začal venovať v oddieli Slovan Bratislava, jeho prvým trénerom bol Igor Stiassny. V roku 1968 v Prostějove získal dva tituly dorasteneckého majstra republiky v šprinte a v pevnom kilometri. Talentovaného mladíka si všimli tréneri reprezentácie Luboš Puklický a Jaromír Žák a v roku 1969 prvýkrát štartoval na majstrovstvách sveta v Brne. V disciplíne 1 km s pevným štartom obsadil ôsme miesto, o rok neskôr v Leicestri získal bronzovú medailu.Tkáč třetí! Na olympijské hry 1972 v Mníchove cestoval po zranení, výsledkom bolo len 13. miesto, zároveň bol členom družstva stíhačov, ktoré sa neprebojovalo z kvalifikácie. Sklamanie z neúspechu a následné vyradenie z reprezentačného tímu spôsobilo, že Anton prestal na niekoľko mesiacov trénovať. Impulzom pre Tkáčov návrat na cyklistický ovál bolo víťazstvo kamaráta a klubového kolegu zo Slovana krasokorčuliara Ondreja Nepelu na MS 1973 v Bratislave.

Tréner Jaromír Žák ho opäť povolal do reprezentácie, Anton presedlal na šprint. Na MS 1973 skončil ôsmy, o rok neskôr už obliekol dúhový dres majstra sveta, keď vo finále porazil reprezentanta ZSSR Sergeja Kravcova.Tkáč mistrem světa

Na olympijských hrách 1976 v Montreale zdolal postupne Stanley Smitha z Barbadosu, Kanaďana Gordona Singletona, Trevora Gadda z Veľkej Británie a Dána Nielsa Fredborga. V semifinále vyradil reprezentanta NDR Hansa-Jürgena Geschkeho a 24. júla  1976 nastúpil vo finále proti trojnásobnému olympijskému víťazovi a viacnásobnému majstrovi sveta Francúzovi Danielovi Morelonovi. V dramatickom súboji rozhodol v tretej jazde Tkáč o svojom triumfe, stal sa olympijským víťazom a zároveň majstrom sveta. Tretí raz triumfoval na MS 1978 v Mníchove, keď na ceste za zlatom vyradil v kategórii amatérov postupne trojicu šprintérov NDR Lutza Hesslicha, Christiana Dreschera a vo finále Emanuela Raascha. Kariéru ukončil na OH 1980 v Moskve, do semifinále sa prebojoval cez Austrálčana Henricka Tuckera, v obhajobe olympijského zlata mu však zabránil Francúz Yave Cahard, zverenec Tkáčovho dlhoročného súpera Daniela Morelona. V dueli o bronz neuspel proti domácemu reprezentantovi Sergejovi Kopylovovi.

V rokoch 1976 a 1978 bol zvolený československým športovcom roka.

Po ukončení pretekárskej kariéry pôsobil ako tréner reprezentácie Česko-Slovenska v dráhovej cyklistike. V rokoch 2001 až 2011 bol prezidentom Slovenského zväzu cyklistiky.

 Úspechy 
 20px|Olympijské zlato olympijský víťaz 1976
 20px majster sveta 1974, 1976, 1978
  MS 1970
 4. miesto OH 1980, MS 1977

 Umiestnenie na vrcholných podujatiach 
SúťažDejiskoUmiest.DisciplínaMS 1969 Brno8.1 km s pevným štartomMS 1970 Leicester1 km s pevným štartomMS 1971 Varese6.1 km s pevným štartomOH 1972 Mníchov13.1 km s pevným štartomMS 1973 San Sebastián8.šprintMS 1974 MontrealšprintMS 1975 Liège9.šprintOH 1976 MontrealšprintMS 1977 San Cristóbal4.šprintMS 1978 MníchovšprintMS 1979 Amsterdam5šprintOH 1980 Moskva4.šprint

 Ocenenia 
 Slovenský cyklista 20. storočia
 2. miesto v ankete Slovenský športovec 20. storočia
 Športovec roka v Československu 1976, 1978
 Kráľ cyklistiky (Cyklista roka) 1974, 1976, 1978
Zaujímavosť: v ankete Český cyklista storočia obsadil 3. miesto

 Referencie 

 Literatúra 


 Iné projekty 

 Externé odkazy 
 Osobnosti.sk - Anton Tkáč
 Olympic.cz - Montreal 1976 / Anton Tkáč (česky)
 Anton Tkáč na sports-reference.com

Kategória:Osobnosti z Lozorna
Kategória:Slovenskí cyklisti
Kategória:Slovenskí olympionici
Kategória:Dráhoví cyklisti
Kategória:Slovenskí olympijskí víťazi
Kategória:Česko-slovenskí olympijskí víťazi
Kategória:Česko-slovenskí cyklisti
Kategória:Olympijskí víťazi v cyklistike
Kategória:Majstri sveta v cyklistike
Kategória:Olympionici na Letných olympijských hrách 1972
Kategória:Olympionici na Letných olympijských hrách 1976
Kategória:Olympionici na Letných olympijských hrách 1980